Source: http://www.financnik.sk/index.php/pr-spravodajstvo/itemlist/date/2019/2/5?start=40
Timestamp: 2020-01-25 23:39:45+00:00

Document:
BRATISLAVA 5. februára (WebNoviny.sk) - Štát bude poskytovať príspevok na novostavby rodinných domov s takmer nulovou potrebou energie, čím chce motivovať ľudí k zintenzívneniu výstavby takýchto rodinných domov. Táto podmienka bude po roku 2020 vyžadovaná pri každej novostavbe. Umožní to novela zákona o energetickej hospodárnosti budov, ktorú v utorok Národná rada SR posunula do druhého čítania. Novelu pripravilo Ministerstvo dopravy a výstavby SR s navrhovanou účinnosťou od 1. mája 2019.
Príspevok na rodinný dom bude možné poskytnúť vo výške maximálne osemtisíc eur, podobne ako v prípade zateplenia rodinného domu. Príspevok na zateplenie rodinného domu je možné ešte zvýšiť najviac o 800 eur na náklady za vypracovanie projektovej dokumentácie zateplenia, vrátane projektového energetického hodnotenia rodinného domu, ako aj na vypracovanie žiadosti o príspevok a energetického certifikátu. Žiadatelia príspevok získajú po dokončení domu v prípade, ak je dom určený na bývanie a celková podlahová plocha nie je väčšia ako 200 štvorcových metrov, nachádza sa na území Slovenska a bol skolaudovaný po 31. decembri 2014.
Zároveň musí spĺňať minimálne požiadavky na energetickú hospodárnosť budov s takmer nulovou potrebou energie. To znamená, že dom má mať kvalitnú tepelnú izoláciu a využívať energiu z obnoviteľných zdrojov. Nový príspevok neznamená navýšenie rozpočtu, na všetky dotačné tituly v rámci podprogramu Výstavba a obnova bytového fondu boli vyčlenené finančné prostriedky už pri schvaľovaní štátneho rozpočtu na rok 2019 vo výške 40 mil. eur.
Viac k témam: bývanie, Národná rada Slovenskej republiky, príspevok
Zdroj: Webnoviny.sk - Niektoré novostavby rodinných domov zrejme budú môcť získať príspevok od štátu © SITA Všetky práva vyhradené.
V areáli závodu Biotika sa dvaja ľudia intoxikovali neznámou látkou
Dve osoby sa v utorok intoxikovali neznámou látkou v areáli závodu Biotika Slovenská Ľupča pri Banskej Bystrici. Ako agentúru SITA informoval Stanislav Ševčík z Operačného strediska Krajského riaditeľstva Hasičského a záchranného zboru (HaZZ) v Banskej Bystrici, na mieste zasahovalo 10 príslušníkov HaZZ a tri kusy techniky. „Príslušníci vykonali meranie na prítomnosť metánu v ovzduší. Pri udalosti nedošlo k požiaru ani k poruche na zariadeniach,“ uviedol Ševčík s tým, že jednu osobu previezli na ošetrenie do nemocnice a miesto odovzdali bezpečnostnému technikovi.
Viac k témam: Hasičský a záchranný zbor (HaZZ), neznáma chemická látka
Zdroj: Webnoviny.sk - V areáli závodu Biotika sa dvaja ľudia intoxikovali neznámou látkou © SITA Všetky práva vyhradené.
Mayová bude v Severnom Írsku rokovať o brexite, chce získať podporu v otázke &#8222;írskej poistky&#8220;
LONDÝN 5. februára (WebNoviny.sk) - Britská premiérka Theresa Mayová v utorok vycestovala do Severného Írska, kde sa plánuje stretnúť s lídrami z oblasti obchodu a tiež s predsedníčkou severoírskej Demokratickej unionistickej strany (DUP) Arlene Fosterovou. Premiérka dúfa, že získa politickú podporu na riešenie otázky, ako môže Veľká Británia na budúci mesiac opustiť Európsku úniu bez potreby "tvrdej hranice" medzi Írskom a Severným Írskom. Práve takzvaná írska poistka, mechanizmus navrhnutý na reguláciu hraníc medzi Írskom a Severným Írskom po brexite, je totiž neakceptovateľná pre mnohých britských poslancov. Medzi nich patrí aj Fosterová, ktorá ju nazvala "toxickou". Mayová by rada dosiahla zmeny v dohode o brexite, ktorú sa jej podarilo vyrokovať s EÚ.
Viac k témam: brexit, Demokratická unionistická strana (DUP), Severné Írsko
Zdroj: Webnoviny.sk - Mayová bude v Severnom Írsku rokovať o brexite, chce získať podporu v otázke „írskej poistky“ © SITA Všetky práva vyhradené.
BRATISLAVA 5. februára (WebNoviny.sk) - Skupina poslancov Národnej rady SR za hnutie Sme rodina v parlamente neuspela s návrhom novely Zákonníka práce.
Zavedenie hranice
Opoziční poslanci chceli novelou pracovného kódexu od začiatku mája tohto roka ochrániť slovenský pracovný trh v prospech občanov Slovenskej republiky pred zahraničnými pracovníkmi, ktorí sú zamestnávaní na Slovensku cestou pracovných agentúr dočasného zamestnávania alebo iných zamestnávateľov. "Tento cieľ navrhujeme realizovať zavedením maximálnej 20 percentnej hranice počtu zahraničných pracovníkov, ktorí môžu byť zamestnávaní u zamestnávateľa prostredníctvom agentúr dočasného zamestnávania alebo inými zamestnávateľmi," uviedli poslanci za hnutie Sme rodina. Parlament však ich návrh neposunul do druhého čítania.
Opoziční poslanci žiadali, aby vláda okamžite obmedzila udeľovanie pracovných povolení pre ľudí z krajín, ktoré nie sú členmi Európskej únie tak, ako to robilo Rakúsko a Nemecká spolková republika, ktorí roky svoj pracovný trh ochraňovali aj pred občanmi Slovenskej republiky. Upozornili na to, že ešte v septembri 2015 pracovalo na Slovensku iba 1 300 Ukrajincov, ale v septembri minulého roka ich už bolo 3 500. Najradikálnejšie sa situácia zmenila v počte Srbov pracujúcich na Slovensku. "V septembri 2015 ich u nás pracovalo tisíc, ale ku koncu októbra 2018 ich na Slovensku pracovalo vyše 14,4 tisíca," uviedli poslanci za hnutie Sme rodina.
Viac k témam: Národná rada Slovenskej republiky, novela zákona, pracovný trh, Sme Rodina Boris Kollár
Zdroj: Webnoviny.sk - Hnutie Sme rodina chcelo ochrániť pracovný trh pred cudzincami, ich návrh v parlamente neprešiel © SITA Všetky práva vyhradené.
BRATISLAVA 5. februára (WebNoviny.sk) - Najvyšší súd SR v utorok potvrdil doživotný trest pre recidivistu Miroslava Kavického. Toho v septembri 2018 Špecializovaný trestný súd v Banskej Bystrici uznal za vinného z vraždy pracovníčky nebankovej spoločnosti Ľudmily K., a z toho, že následne ukradol peniaze z jej bytu. Proti rozhodnutiu vtedy Kavický podal odvolanie. Ešte pred utorkovým verdiktom najvyššieho súdu žiadal o prepustenie z väzby. Podľa vlastných slov totiž skutok nespáchal a svedkovia, ktorí proti nemu vypovedali, sú nedôveryhodní. Zároveň zdôraznil, že v čase pred vzatím do väzby poctivo pracoval a staral sa o svojich synov. "Chlapi sa mi smiali, že mi žena musí hydinu zabíjať," uviedol v súvislosti so žalovaným skutkom.
Verdikt neobsahoval zásadné chyby
Podľa senátu najvyššieho súdu bol však verdikt prvostupňového súdu správny a zákonný a neobsahoval zásadné chyby. To, že vraždu ženy naplánoval a uskutočnil obžalovaný podľa súdu preukázalo vykonané dokazovanie vrátane svedeckých výpovedí a znaleckých posudkov. Správny bol podľa odvolacieho súdu aj uložený doživotný trest, a to vzhľadom na to, že Kavický bol v minulosti 13-krát súdne trestaný vrátane vraždy z roku 1978. Resocializácia je pre neho pri nižšom treste podľa znaleckého posudku vylúčená. Verdikt Najvyššieho súdu SR je právoplatný. Podľa obžaloby Miroslav Kavický v marci 2011 zavraždil 57-ročnú Ľudmilu K. z Novej Bane, pracovníčku nebankovej spoločnosti. Skutok sa stal po tom, ako obžalovaný Ľudmilu telefonicky vylákal na stretnutie pod zámienkou obchodnej transakcie. Usmrtil ju nezisteným spôsobom, pričom oddelil hlavu od tela a poškodil tvár, aby nebolo možné nebohú identifikovať. Časť kostrových ostatkov zavraždenej sa našla v rekreačnej oblasti pri Novej Bani v júli 2016. Po vražde vnikol do jej bytu a ukradol najmenej 1 600 eur.
Priateľku dokopal a hodil do potoka
Kavický najprv nahováral na vraždu a následne na okradnutie Ľudmily istého Romana. Keď ten odmietol, skutok spáchal sám. Obžalovaný opakovane vyhlásil, že nikoho nezabil ani neokradol a vraha z neho urobil vyšetrovateľ, ktorého by najradšej poslal na psychiatriu. Vyhlásil, že Roman klame a teraz svedčí proti nemu z pomsty, lebo ho označil za jedného zo zlodejov, ktorí vykradli dom jeho synov. Podľa neho Roman je viackrát trestaný podvodník a lupič, ktorý si svedectvom proti nemu chce získať beztrestnosť za svoje činy. Obžalovaný priznal, že v kontakte so zavraždenou bol osobne i telefonicky, pretože u nej pre syna a ďalšieho známeho vybavoval úvery. Aj ďalších svedkov, ktorí proti nemu vypovedali, označil Kavický za klamárov. Kavický je recidivista a v minulosti ho odsúdili za vraždu priateľky, ktorú ako 20-ročný dokopal a hodil potom do potoka. Okrem toho bol dvanásťkrát odsúdený za rôzne násilné trestné činy. Podľa znalcov nie je schopný žiť normálnym životom, ale iba podľa pravidiel v istom režime.
Viac k témam: doživotie, Najvyšší súd SR, Polícia SR, Špecializovaný trestný súd SR
Zdroj: Webnoviny.sk - Recidivista Miroslav je vinný z vraždy a krádeže peňazí, najvyšší súd potvrdil doživotný trest © SITA Všetky práva vyhradené.
BRATISLAVA 5. februára (WebNoviny.sk) - Odstrániť zákaz vstupu psov do reštaurácií a iných zariadení spoločného stravovania, čo navrhovali poslanci Národnej rady SR za stranu Sloboda a Solidarita (SaS), sa nepodarilo.
Poslanci nepodporili návrh novely zákona o ochrane, podpore a rozvoji verejného zdravia. Liberáli chceli ponechať možnosť, aby sa prevádzkovateľ zariadenia spoločného stravovania rozhodol, či do prevádzky budú môcť vstúpiť aj zákazníci so psami. Zároveň chceli, aby v prípade, že to umožnia, mali povinnosť o tom informovať na viditeľnom mieste pred vstupom do priestorov prevádzky alebo v nich, aby zákazníci vedeli, či ide o zariadenie umožňujúce vstup psov a mali pri rozhodovaní, či využiť jeho služby, k dispozícii aj túto informáciu.
Zákon v súčasnosti zakazuje, aby sa do reštaurácií, kaviarní, pohostinstiev a ďalších zariadení spoločného stravovania mohli vodiť alebo vpúšťať zvieratá. "Zákon o ochrane, podpore a rozvoji verejného zdravia ukladá prevádzkovateľom zariadení spoločného stravovania povinnosť zabezpečiť, aby k tomu nedochádzalo. Za porušenie tejto povinnosti je možné podnikateľovi uložiť pokutu od 150 eur do 20 000 eur. Zákon pripúšťa jedinú výnimku z uvedeného zákazu, ktorá sa týka osôb so zdravotným postihnutím v sprievode psa so špeciálnym výcvikom, ktoré môžu vstúpiť do priestorov určených na konzumáciu stravy," priblížili predkladatelia novely v dôvodovej správe. Zákazníci stravovacích zariadení, ale aj ich prevádzkovatelia považujú uvedený zákaz podľa SaS za neodôvodnený a zbytočne obmedzujúci.
Viac k témam: Národná rada Slovenskej republiky, psy, reštaurácia, SaS Sloboda a Solidarita, zvieratá
Zdroj: Webnoviny.sk - Psy budú mať naďalej zákaz vstupu do reštaurácií a kaviarní, poslanci nepodporili návrh novely © SITA Všetky práva vyhradené.
BRATISLAVA 5. februára (WebNoviny.sk) - Samostatne zárobkovo činné osoby (SZČO) a samoplatitelia musia do 8. februára tohto roka zaplatiť novú výšku mesačného preddavku na zdravotné poistenie.
Platiť sa bude vo februári
V tlačovej správe na to upozorňuje Všeobecná zdravotná poisťovňa (VšZP). Výška mesačného preddavku na poistné na zdravotné poistenie sa SZČO a samoplatiteľom mení vždy k 1. januáru kalendárneho roka. "V tomto roku samostatne zárobkovo činné osoby a samoplatitelia preddavok na rok 2019 prvýkrát uhradia k 8. februáru 2019 za január," uviedla VšZP. Tým, ktorí boli SZČO v roku 2017, VšZP preddavok na poistné na obdobie od 1. januára 2019 do 31. decembra 2019 v rámci ročného zúčtovania poistného za rok 2017 vypočítala a oznámila.
Preddavok je vyšší
Detail výpočtu preddavku
SZČO, ktorá je zároveň zamestnancom alebo poistencom štátu, nemá určenú minimálnu výšku preddavku na poistné. Aj v tomto prípade platí, že ak sa SZČO vykonalo ročné zúčtovanie poistného za rok 2017, vo výsledku zúčtovania mala aj výšku preddavku, ktorú je povinná odvádzať od 1. januára 2019 do 31. decembra 2019. Poistenci VšZP si informácie o vykonanom ročnom zúčtovaní za rok 2017, ako aj výšku preddavku na poistné v roku 2019 môžu overiť prostredníctvom svojho konta v ePobočke. Po prihlásení treba vstúpiť do záložky Ročné zúčtovanie, kde je sprístupnený detail výpočtu ročného zúčtovania a výpočtu preddavku na poistné. "Výšku preddavku na poistné na obdobie od 1. januára 2019 do 31. decembra 2019 si SZČO môžu prepočítať pomocou kalkulačky zverejnenej na webstránke www.vszp.sk, kde je potrebné doplniť požadované údaje z daňového priznania za rok 2017," uviedla VšZP.
Dôležité identifikátory
Pri platení poistného a preddavkov na poistné na zdravotné poistenie je dôležité uviesť správny variabilný a špecifický symbol, na základe ktorých VšZP jednoznačne priradí platbu k správnemu predpisu a obdobiu. "V prípade, že SZČO tieto identifikátory neuvedie, resp. ich uvedie nesprávne, vystavuje sa nebezpečenstvu, že VšZP platbu nebude vedieť identifikovať, a teda ani priradiť konkrétnemu platiteľovi poistného," upozorňuje poisťovňa. Môže tak vzniknúť nedoplatok aj napriek tomu, že platiteľ úhradu na príjmový účet VšZP zaslal. "Nedoplatky môžu mať za následok stratu nároku na plnú zdravotnú starostlivosť a mená poistencov sa môžu ocitnúť v zozname dlžníkov," dodáva VšZP.
Viac k témam: SZČO Samostatne zárobkovo činná osoba, VšZP Všeobecná zdravotná poisťovňa, zdravotné poistenie
Zdroj: Webnoviny.sk - Zvýšili sa preddavky na zdravotné poistenie, samoplatitelia a SZČO zaplatia o niekoľko eur viac © SITA Všetky práva vyhradené.
BRATISLAVA 5. februára (WebNoviny.sk) - Na súdoch v Bratislave v utorok opäť niekto nahlásil bombu. Policajti z tohto dôvodu začali tesne predpoludním evakuáciu budov súdov vrátane Najvyššieho súdu SR. V minulosti bolo ohlasovanie bômb na súdoch v hlavnom meste pravidelné, hrozby sa však nepotvrdili.
Viac k témam: bomba, evakuácia, Najvyšší súd SR
Zdroj: Webnoviny.sk - Na súdoch v Bratislave opäť nahlásili bombu, polícia evakuovala budovy © SITA Všetky práva vyhradené.
Foto: V Ázii začali s oslavami roka prasaťa, zábavná pyrotechnika si už vyžiadala aj obete
aktualizované 5. februára 12:20
PEKING 5. februára (WebNoviny.sk) - V Ázii začali s vítaním roka prasaťa. Ulice Pekingu a ďalších veľkých miest v Číne zostali v utorok tichšie a prázdnejšie, keďže milióny ľudí odišli k príbuzným alebo vycestovali do zahraničia. V domácnostiach sa konajú viacgeneračné stretnutia a oslavy, veriaci navštevujú chrámy. Obchody, firmy či vládne kancelárie na týždeň zatvorili. Čínske ministerstvo železničnej dopravy predpokladá, že zákazníci počas trojtýždňového sviatočného obdobia uskutočnia 413 miliónov ciest. V utorok ráno nastal v regióne Kuang-si západne od Hongkongu výbuch. Explózia v obchode so zábavnou pyrotechnikou na juhu Činy si vyžiadala päť životov, informovala Štátna tlačová agentúra Sin-chua. Agentúra AP dodáva, že podobné prípady sú v Číne počas tradičných osláv príchodu nového roka časté, keďže ľudia radi využívajú zábavnú pyrotechniku. Počet incidentov však za uplynulé roky klesol po tom, ako úrady v mestách zakázali používanie pyrotechniky a sprísnili kontrolu výrobcov a predajcov. Zobraziť fotogalériu k článku:
Viac k témam: čínsky nový rok, pyrotechnika
Zdroj: Webnoviny.sk - Foto: V Ázii začali s oslavami roka prasaťa, zábavná pyrotechnika si už vyžiadala aj obete © SITA Všetky práva vyhradené.
BRATISLAVA 5. februára (WebNoviny.sk) - Ústavné zastropovanie veku odchodu do dôchodku nie je dobrý nápad. Myslí si to generálny tajomník Organizácie pre hospodársku spoluprácu a rozvoj (OECD) José Ángel Gurría.
Ako uviedol po utorňajšom stretnutí s predsedom vlády Petrom Pellegrinim, takýto krok by slovenský dôchodkový systém zhoršil. Jeho súčasné nastavenie pritom považuje za správne. „Do ústavy sa nedávajú žiadne čísla, lebo sa potom nedajú meniť. Potrebujete veľkú väčšinu na zmenu ústavy a potom sa dostávate do zložitej situácie,“ uviedol na utorňajšej tlačovej konferencii Gurría s tým, že na dôchodkový systém je potrebné nazerať podobne ako na klimatické zmeny. Závisia totiž od neho viaceré nasledujúce generácie. „Máte najlepší možný dôchodkový systém, udržte ho tak,“ dodal.
Premiér Peter Pellegrini podľa vlastných slov vníma ekonomický pohľad na otázku odchodu do dôchodku, na druhej strane však hovorí aj o politickej stránke. Diskusia o zastropovaní odchodu veku do dôchodku podľa neho môže vyplývať aj z pocitu, že ľudia na Slovensku sa nedožívajú dôchodku v dostatočnej kondícii a zdraví, a preto by možno bolo odpoveďou aj to, keby sa rapídne podarilo zlepšovať zdravotný stav obyvateľov. „Vnímam, že je rozdiel medzi ekonomickým pohľadom a politickým stanoviskom. Uvidíme, ako bude prebiehať táto diskusia na úrovni parlamentu,“ dodal premiér.
Aktuálna správa OECD o Slovensku, ktorú organizácia zverejnila v utorok, pritom konštatuje, že podiel ľudí vo veku nad 65 rokov sa v budúcnosti výrazne zvýši, čo zvýši tiež tlak na verejné financie. Preto je podľa OECD nevyhnutné, aby sa plne zachovala dôchodková reforma z rokov 2012 a 2013, vrátane prepojenia odchodu veku do dôchodku na očakávanú dĺžku života.
Viac k témam: dôchodok, OECD Organizácia pre hospodársku spoluprácu a rozvoj, zastropovanie dôchodkového veku
Zdroj: Webnoviny.sk - Ústavné zastropovanie penzie by zhoršilo slovenský dôchodkový systém, vyhlásil Gurría z OECD © SITA Všetky práva vyhradené.

References: súd 
 súd 
 súd 
 súd 
 súd 
 súd